Bekendes ruk op vir standbeeldeFoto: Twitter Duisende mense, onder wie die sangers en aktiviste Sunette Bridges en Steve Hofmeyr, gaan na verwagting Woensdag in Pretoria en Kaapstad bymekaarkom in protes teen die vernietiging van Afrikaners se erfenisskatte. “Ons kan regtig nie net langer sit en toekyk hoe alles om ons vernietig word nie,” het Sunette Bridges Dinsdag aan Maroela Media gesê. Dit volg ná ŉ vlaag voorvalle waartydens standbeelde onder meer geskend is. In een van die jongste voorvalle is die standbeeld van Paul Kruger Sondagaand op Kerkplein in die Pretoriase middestad met groen verf besmeer. Pres. Jacob Zuma se “onverantwoordelike en uitlokkende stelling” dat alle probleme in Suid-Afrika ontstaan het met die landing van Jan van Riebeeck in 1652 word vir dié dade verantwoordelik gehou. Dit het Bridges en ander rolspelers genoop om die wiel aan die rol te sit om Woensdag se byeenkomste binne 24 uur te beplan. Duisende mense en groepe in die Afrikanergemeenskap het reeds hul ondersteuning vir die protesaksie aangedui. “Toe J.B.M. Hertzog se standbeeld voor die Uniegebou verwyder is, het ons niks gedoen nie. Toe Rhodes se standbeeld by die Universiteit van Kaapstad geskend is, het ons niks gedoen nie. Toe Koningin Victoria se standbeeld geskend is, het ons niks gedoen nie. Toe Koning George V se standbeeld by die Universiteit van Natal geskend is, het ons niks gedoen nie. Toe die Oorlogsgedenkteken in Uitenhage aan die brand gesteek is, het ons niks gedoen nie. Toe Paul Kruger se standbeeld in Rustenburg geskend is, het ons niks gedoen nie. Paul Kruger se standbeeld op Kerkplein is volgende aan die beurt. Gaan ons weer niks doen nie?” was Bridges se oproep tot optrede. “Dit is ŉ volskaalse aanslag teen ons kultuur en erfenis en een van die stappe van volksmoord – die algehele uitwissing van ŉ spesifieke groep se taal, kultuur, erfenis en geloof. Ons mense word elke liewe dag wreed vermoor, verkrag en verniel en ons doen niks. Die tyd vir niksdoen is verby.” Die twee hoofprotesoptredes begin om 10:00 by Kerkplein in Pretoria en in Adderleystraat by Jan van Riebeeck se standbeeld in Kaapstad. ŉ Versoekskrif, wat al deur bykans 10 000 mense onderteken is, gaan tydens die verrigtinge aan rolspelers oorhandig word. “Ons sal daar bly totdat die burgemeester van Pretoria self die versoekskrif in ontvangs neem waarin ons dit duidelik stel hoe ons voel oor die vernietiging van ons erfenisskatte en dat ons nie verdere vandalisme óf die Ekonomiese Vryheidsvegters (EFF) en die ANC-Jeugliga se dreigemente sal duld nie. Hierdie dade vorm deel van volksmoord en ons sal dit in geen onduidelike terme so aan hulle stel,” het sy gesê. Deelnemers word versoek om ŉ stoel, sambreel en iets om te eet en te drink saam te neem. Steve Hofmeyr het op Twitter aangedui dat hy om 13:00 gaan aansluit. Front Nasionaal het ook ŉ beroep op sy lede gedoen om die protesoptrede te ondersteun. Hier volg die volledige versoekskrif wat tydens die geleenthede oorhandig gaan word: “In Januarie 2015, tydens ŉ saamtrek in Kaapstad, het die Staatspresident die onverantwoordelike en uitlokkende stelling gemaak dat alle probleme in Suid-Afrika ontstaan het met die landing van Jan van Riebeeck in 1652. Dit het ŉ hele segment van ons samelewing, mense van Europese herkoms en met ŉ Westerse waardestelsel, gestigmatiseer en gemarginaliseer. “Die onmiddellike gevolg was ŉ vlaag van haatgevulde vandalistiese aanvalle gemik op monumente en erfenisterreine wat vir die Afrikaner, en ander volksgenote van Europese herkoms, van enorme kulturele waarde is. Dit het begin met ŉ eis deur studente van die Universiteit van Kaapstad (UK) dat ŉ beeld van Cecil John Rhodes verwyder word en die uiteindelike toegewing daartoe deur die Universiteitsraad. “Hierop het gevolg die verbranding van ŉ Boereoorlogmonument in Uitenhage in die Oos-Kaap en die eis dat die standbeeld van Paul Kruger verwyder word vanaf Kerkplein in Pretoria. Dié beeld is oor die Paasnaweek verder geskend. “Verdere voorbeelde van onaanvaarbare aksies sluit in: Skending van ŉ beeld van Koningin Victoria in Port Elizabeth, die gooi van verf oor ŉ beeld van Koning George V by die Universiteit van KwaZulu-Natal (tesame met die aanbring van ŉ hoogs rassistiese anti-wit-plakkaat) asook die beskadiging van die Kruger-beeld in Rustenburg. “Gevolglik sê ons: “In die lig hiervan eis die ondergetekendes dat: “Ons wag u dringende antwoord hierop af.”